กระทรวงอุตสาหกรรม กทม. SCG ทำโครงการจิตอาสาพัฒนาคลองแสนแสบ ติดตั้งระบบบำบัดน้ำเสียโดยรอบชุมชน
นายกอบชัย สังสิทธิสวัสดิ์ ปลัดกระทรวงอุตสาหกรรม เปิดเผยว่า กระทรวงอุตสาหกรรม  กรุงเทพมหานคร และบริษัท ปูนซีเมนต์ไทย (SCG ) ได้รับมอบหมายจากศูนย์อำนวยการใหญ่จิตอาสาพระราชทาน ให้ร่วมกันดำเนินการพัฒนาคุณภาพน้ำในคลองเปรมประชากรและคลองแสนแสบ ตั้งแต่เดือนมกราคมที่ผ่านมา เพื่อเทิดพระเกียรติ เนื่องในโอกาสวันเฉลิมพระชนมพรรษา  พระบาทสมเด็จพระวชิรเกล้าเจ้าอยู่หัว ผ่านการร่วมตรวจกำกับดูแลโรงงานจำพวกที่ 2  จำนวน 62 แห่ง โดยเริ่มดำเนินการนำร่องที่คลองแสนแสบร่วมกัน 3 กิจกรรม ได้แก่ การร่วมตรวจกำกับดูแลโรงงานจำพวกที่ 2 จำนวน 62 แห่ง ซึ่งกระทรวงฯ ได้ให้ความรู้ การตรวจกำกับและการดำเนินคดีหากพบสถานประกอบการกระทำผิดกฎหมาย รวมทั้งจัดทำคู่มือการกำกับดูแลสิ่งแวดล้อม แก่เจ้าหน้าที่ กทม. การติดตั้งและใช้งานระบบบำบัดน้ำเสียชุมชนที่สถานที่จริง โดยร่วมกับ เอสซีจี สร้างระบบดังกล่าว ณ ศูนย์พัฒนาเด็กเล็กก่อนวัยเรียน ชุมชนกมาลุลอิสลาม ช่วยลดการระบายน้ำเสียของชุมชนลงคลองแสนแสบให้มีประสิทธิภาพ และการผลิตถังดักไขมันจำนวน 1,500 ถัง เพื่อนำไปติดตั้งแก่บ้านเรือนและชุมชนริมคลองแสนแสบและคลองสาขา ในพื้นที่ 21 เขต ซึ่งปัจจุบันได้ส่งมอบถังดักไขมันแล้วกว่า  1,122 ถัง และจะส่งมอบครบถ้วนภายในเดือนนี้